Nordjyllands Politi mangler endnu det helt store gennembrud i efterforskningen af den mordbrand i Aalborg-bydelen Vejgaard, som 10. januar kostede to mennesker livet. Politiet arbejder dog ud fra en teori om, at der kan være syv til otte gerningsmænd. - Vi efterforsker sagen i en meget konkret retning, men kan af hensyn til efterforskningen ikke sige noget om gerningsmændenes motiv. Vi mener, at der er mellem syv og otte gerningsmænd, siger politikommissær Sune Myrup fra Nordjyllands Politi til TV2 Nord. Nordjyllands Politi har ikke meldt noget ud omkring, hvem de to ofre er. Det er der en god grund til: De er nemlig ikke endeligt identificeret endnu. - Vi har en klar formodning om, hvem den ene person er. Jeg kan ikke sige, om det er kvinden eller manden, vi mener at have identificeret, siger Sune Myrup. Politiet oplyser, at de melder mere ud, når de får gennembrud i efterforskningen af mordbranden.
Nordjyllands Politi mener, at op til otte gerningsmænd kan stå bag den brand i Aalborg-bydelen Vejgaard, som kostede to mennesker livet.